Pielikums Nr.1

NMPD rīkojumam Nr. 1-3/2021/166

**Metodiskie norādījumi par pirmās palīdzības pamatzināšanu 12 stundu apmācības programmu un pirmās palīdzības pamatzināšanu 12 stundu apmācības programmu ar rakstisku teorētisko un praktisko triju stundu zināšanu pārbaudi.**

Pirmās palīdzības apmācības pasniedzēji un apmācītājorganizācijas apmācības īsteno ievērojot Ministru kabineta 2012.gada 14.augusta noteikumus Nr.557 “Noteikumi par apmācībām pirmās palīdzības sniegšanā” (turpmāk – MK noteikumi Nr.557), Ministru kabineta 2020.gada 9.jūnija  noteikumus Nr.360 “Epidemioloģiskās drošības pasākumi Covid-19 infekcijas izplatības ierobežošanai”,  Slimību profilakses un kontroles centra sniegtās rekomendācijas epidemioloģiskās drošības pasākumiem, Izglītības un zinātnes ministrijas un Valsts izglītības satura centra vadlīnijas attālināta mācību procesa organizēšanai.

1. Pirmās palīdzības apmācību teorētiskās daļas apguves apraksts.

Pirmās palīdzības apmācību teorētisko daļu apgūst vebināra nodarbībā, izmantojot tiešsaistes platformas (piem. MS Teams, Zoom, Cisco Webex u.c.). Saskaņā ar MK noteikumu Nr.557 6.pielikumā norādīto – apmācāmo skaits grupā nepārsniedz 15 personas, kā arī, MK noteikumu Nr.557 1.pielikumā norādīto – teorētiskā apmācība ilgst 6 akadēmiskās stundas (1 akadēmiskā stunda 45 min). Atbilstoši MK noteikumu Nr.557 6.pielikuma 8.punktā noteiktajam, apmācītājorganizācija iesniedz Neatliekamās medicīniskās palīdzības dienestā (turpmāk – NMPD) informāciju par plānotajām apmācībām **ne vēlāk kā trīs darba dienas pirms apmācību uzsākšanas** (pielikums Nr.2).

2. Pirmās palīdzības apmācību praktiskās daļas apguves apraksts:

2.1. Apmācāmos attālināti iepazīstina ar praktiskajā daļā apgūstamajām praktiskajām manipulācijām, izmantojot kvalitatīvus video/foto materiālus, kas atbilst NMPD 2016.gada 22.septembrī apstiprinātajām vadlīnijām un algoritmiem.

2.2. Apmācāmajiem tiek nodrošināta iespēja sazināties elektroniski ar pirmās palīdzības apmācības pasniedzēju, lai nepieciešamības gadījumā tiešsaistē varētu saņemt konsultāciju par praktisko manipulāciju pareizu izpildi.

2.3. Klātienes praktiskajās apmācībās pēc iepriekšējā pieraksta var piedalīties pirmās palīdzības apmācības pasniedzējs, pasniedzējs-stažieris (instruktora palīga/instruktora vadītās nodarbībās) un kā ieteikums sadalīt 15 nevakcinēto apmācāmo grupu divās daļās: 10 un 5 apmācāmie, kuri ir iepriekš iepazinušies ar katras apmācītājorganizācijas sagatavoto rakstisku instrukciju, kurā ir norādīta informācija, ka apmācāmie un pirmās palīdzības apmācības pasniedzējs ir informēti par to, ka uz klātienes nodarbībām nedrīkst ierasties personas, kurām noteikta pašizolācija, mājas karantīna vai izolācija vai kurām ir elpceļu infekcijas slimības pazīmes (paaugstināta ķermeņa temperatūra, rīkles iekaisums, klepus, elpas trūkums).

 Vienlaikus apmācītājorganizācijai jānosaka kārtība, kādā pasniedzējs un apmācāmie iesniedz apliecinājumus par vakcināciju vai testēšanu (klātienē vai elektroniski, nosakot iesniegšanas termiņus).

 Šai informācijai par piesardzības pasākumiem (t.sk. par divu metru distances ievērošanu, mutes un deguna aizsega lietošanas (respirators bez vārsta) pienākumiem, roku higiēnas un respiratorās higiēnas nosacījumiem), ir jābūt redzami novietotai arī mācību telpā. Pirmās palīdzības apmācības pasniedzējs, pasniedzējs-stažieris un apmācāmie parakstās par šīs instrukcijas iepazīšanos apmācāmās grupas sarakstā atsevišķi izveidotās ailēs.

2.4. Pirmās palīdzības apmācībās klātienē var piedalīties **tikai** pirmās palīdzības pasniedzējs, pasniedzējs-stažieris un apmācāmie, **kas atbilst vienam no šādiem nosacījumiem**:

a) ir personas, kurām ir sadarbspējīgs vakcinācijas vai pārslimošanas sertifikāts*,* kas apliecina, ka persona ir vakcinēta pret Covid-19 infekciju un ir pagājušas četrpadsmit dienas pēc pilna vakcinācijas kursa pabeigšanas ar Eiropas Zāļu aģentūras vai līdzvērtīgu regulatoru reģistrētām vai Pasaules Veselības organizācijas atzītām vakcīnām atbilstoši vakcīnas lietošanas instrukcijai vai no divdesmit divām līdz deviņdesmit dienām pēc vakcīnas "Vaxzevria" pirmās devas saņemšanas un uzreiz pēc "Vaxzevria" otrās devas saņemšanas vai persona ir pārslimojusi Covid-19 infekciju;

b) apmācāmā persona var uzrādīt testēšanas sertifikātu, ka pēdējo 48 stundu laikā pirms klātienes mācību programmas uzsākšanas ir veikusi Covid-19 testu, nosakot SARS-CoV-2 vīrusa RNS vai ne vēlāk kā pēdējo 6 stundu laikā ir veikusi SARS-CoV-2 antigēna testu, un tas ir negatīvs.

2.5. Nevakcinēts pirmās palīdzības apmācības pasniedzējs un pasniedzējs-stažieris Covid-19 testēšanu veic reizi nedēļā.

2.6. Apmācības notiek atsevišķi vēdināmā telpā ar logiem vai mākslīgo ventilāciju, uz vienu personu mācību telpā tiek nodrošināti ne mazāk kā 3m2 un tiek nodrošināta ne mazāk kā 2 m distances ievērošana starp personām.

2.7. Praktiskās apmācības klātienē var notikt, ja pirmās palīdzības apmācības pasniedzējs, pasniedzējs-stažieris un apmācāmie apmācību laikā lieto respiratoru (vismaz FFP2 klases) bez vārsta un vienreizējās lietošanas cimdus, kuri tiek mainīti regulāri un tiek veikta roku dezinfekcija ik pēc katras izpildāmās manipulācijas. Respirators tiek mainīts ik pēc 3 – 4 stundām, vai saskaņā ar ražotāja norādīto informāciju.

2.8. Pasniedzējs pēc katras apmācību grupas veic koplietotā mācību līdzekļa/inventāra dezinfekciju (piem. manekens, paklājs).

 Tāpat, pasniedzējs regulāri, ik pēc katras nodarbības veic telpas virsmu apstrādi ar dezinficējošu līdzekli, saskaņā ar apmācītājorganizācijas izstrādāto telpas un aprīkojuma dezinfekcijas plānu, kurš tiek izsniegts pirmās palīdzības apmācības pasniedzējam uz katru nodarbību.

2.9. Izlietotais mīkstais inventārs tiek savākts pēc katras apmācāmo grupas atsevišķi maisā un tiek izmests parastajos sadzīves atkritumos.

2.10. Apmācību laikā, regulāri **ik pēc katras nodarbības (45 min) vismaz 15 min** **notiek apmācību telpas vēdināšana.** Ieteikumsmērīt CO2 koncentrāciju gaisā, mērierīces rādījums nebūtu lielāks virs 1000 ppm. Saskaņā ar Slimību un profilakses kontroles centra rekomendācijām, apmācību telpā jāievēro šādi pareizas telpas vēdināšanas pamatnosacījumi:

1. vēdināšanas laikā telpā neuzturas apmācāmie,
2. vēdināšana tiek veikta ar pilnībā, nevis pusvirus atvērtu logu/-iem;
3. vēdina atverot visas konkrētās telpas logus un durvis, ja pastāv tāda iespēja;
4. starpbrīdim atvēlētais laiks maksimāli tiek izmantots vēdināšanai.

2.11. Apmācītājorganizācija/pirmās palīdzības apmācības pasniedzējs pirms praktisko nodarbību uzsākšanas katram apmācāmajam nodrošina pirmās palīdzības praktisko manipulāciju apguvei nepieciešamo materiālu komplektu (vienreizējās lietošanas cimdus, marles saites, trīsstūrveida lakatiņi, marles komprese, utt.), saskaņā ar Ministru kabineta 2010.gada 3.augusta noteikumu Nr.713 “Noteikumi par kārtību, kādā nodrošina apmācību pirmās palīdzības sniegšanā, un pirmās palīdzības aptieciņas medicīnisko materiālu minimumu” pielikumā norādīto.

2.12. Pasniedzēja kompetencē ir izvērtēt katram apmācāmajam nepieciešamo laiku praktiskās daļas apguvē, lai nodrošinātu, **ka tiek apgūtas visas algoritmos minētās praktiskās manipulācijas un apmācāmais tās pārvalda**:

1. desmit apmācāmajiem praktiskās daļas apguvei rekomendētaisminimālais laiks ir 4 astronomiskās stundas (pirmās palīdzības pamatzināšanu 12 stundu apmācības programmas apguvei) un papildus 2 astronomiskās stundas – pārbaudījuma kārtošanai;
2. pieciem apmācāmajiem praktiskās daļas apguvei rekomendētais laiks ir 3 astronomiskās stundas un 1 astronomiskā stunda pārbaudījuma kārtošanai. Pēc katras apmācāmo grupas notiek telpas dezinfekcija, paredzot tam laiku.

2.13. Pārbaudījuma testu veic klātienē, vai, ja ir iespējams, attālināti – datorizēti (testu izdrukas pievieno apmācību reģistrācijas žurnālam un nodod apmācītājorganizācijai).

2.14. Personas, kuras ir pilnībā veikušas vakcinācijas kursu pret Covid-19, vai pārslimojušas Covid-19 (līdz 180 dienām no pirmā pozitīvā Covid-19 testa datuma, ar kuru apstiprināta inficēšanās) praktiskās pirmās palīdzības apmācībās var piedalīties 15 apmācāmie. Šajā grupā personas neievēro 2 metru distancēšanos, sejas aizsargu lietošanu. Praktiskās sadaļas apguvei rekomendētais minimālais laiks ir 6 astronomiskās stundas. Pārbaudījumam paredzētais laiks ir 3 astronomiskās stundas (ik pēc 45 minūtēm notiek 15 minūšu telpu vēdināšana) (pielikums Nr.3).

NMPD

Pirmās palīdzības apmācības sistēmas

organizēšanas nodaļas galvenā speciāliste

(pirmās palīdzības kontroles jautājumos)

Irēna Purmale